paragraph_text: Riječ lado javlja se kao stalan pripjev (refren) u brojnim svadbenim i ljetnim obrednim pjesmama slavenskih i baltičkih naroda. Najstariji pisani tragovi tog pripjeva javljaju se u poljskim izvorima iz 15. stoljeća kod humanističkih povjesničara (uglavnom je riječ o rimokatoličkim svećenicima) koji su pokušali rekonstruirati panteon slavenske pretkršćanske religije na temelju nerazumljivih pripjeva. Poljska Statuta provincialia iz oko 1420. godine zabranjuje pljeskanje i pjesme koje zazivaju bogove među kojima je i lado. Imena ostalih bogova također su poznati pripjevi obrednih pjesama raznih slavenskih naroda.Belaj, str. 296.